**תשובת המערער לבקשה מטעם המדינה**

בהמשך לבקשה מטעם המדינה, ולהחלטת בית הדין הנכבד מיום 11.01.2021 המתייחסות למכתבו של סגן נציב השירות מיום 21.8.2012, המערער מבקש להגיב בקצרה לבקשה, כמפורט להלן:

1. ביחס למכתבו של סגן נציב השירות מיום 21.8.2012 –
   1. ראשית נבקש להבהיר כי על פניו, ובכל הזהירות, מכתבו של סגן נציב השירות מיום 21.8.2012,המופנה אל גב' חנה שורץ הממונה על הגימלאות (להלן: הממונה)**, ובו הנחיותיו לשיטת חישוב הפנסיה של המערער ושיעורה, לא נשלח מעולם אל המערער.**
   2. **המערער התוודע לראשונה למכתב זה רק בסוף דצמבר 2012,** במהלך שיחה עם הממונה בו קבל על האמור ב"אישור הגימלאות" מ-10.12.12 בחתימתה, היא הסבירה לו שעל אף שהוא צודק בטענותיו, היא איננה רשאית לסטות מהנחיות סגן הנציב שבמכתב זה. **לדבריה המכתב נושא אמנם את התאריך 15.8.12 אך הוא נשלח אליה לראשונה בפקס רק ביום 3.12.2012** (ר' אישור הפקסימיליה בראש המסמך לפיו הוא נשלח ב-3.12.2012 לפקס מספר 5695394 של מינהל הגימלאות)**.** לצרף את הפקס כנספח!
   3. אכן עולה השאלה מדוע נשלח המכתב רק בדצמבר 2012 שעה שהוא נושא תאריך מוקדם יותר. הפתרונים בידי המשיבות, אך בוודאי שיש טעם לפגם בהעלאת טענות התיישנות כאלה או אחרות, שעה שהמדינה מנסה לקבוע עובדות על ידי כתיבת תאריכים לא רלבנטיים על מכתביה.

יודגש כי לא מדובר באירוע חד-פעמי, שבו התאריך על המכתב אינו תואם את מועד המשלוח. כך, לדוגמא, **הודעת נציבות שרות המדינה על הוצאת המערער לגמלאות, מיום 15.8.2012 כביכול (התאריך בראש המסמך), נחתמה ע"י סגן נציב שרות המדינה רק שלושה חודשים לאחר מכן, ביום 21.11.2012, מבלי לתקן את התאריך בראש המכתב. המכתב נשלח למערער רק בחודש דצמבר, חודש ימים לאחר מכן, ארבעה חודשים(!) אחרי התאריך שבראש המכתב**. (ראה פיסקה 36 לכתב התביעה ונספחים 8א- 8ב)

נדגיש שוב – כאשר המדינה משתהה ומתעכבת ללא סיבה נראית לעין, ומוציאה מכתבים שמציגים תאריכים לא רלבנטיים אין היא יכולה לבוא בטענות למערער על מועד הגשת תביעתו. (

* 1. יודגש כי בידי המערער דוגמאות נוספות לחוסר התאמה מוחלט בין תאריכים שרשומים על מסמכים רשמיים של המדינה למועד המשלוח בפועל, אם בכלל, והמערער קבל על כך (ראה לדוגמא דף 37 במסמכים שצורפו). מאליו עולה השאלה האם לא מדובר בשיטה.

1. ביחס למכתבו של המערער מיום 8.1.2013 (שצורף לבקשה מטעם המדינה) –

כפי שנפרט להלן, מכתב זה מחזק את טענותיו של המערער, ולא כפי שטוענת המדינה:

* 1. **מכתבו של המערער מעיד כי ידע על שיעור ושיטת חישוב הגימלה שאושרה לו רק בדצמבר 2012 ועל הסכומים רק בינואר 2013.** דומה כי גם המדינה אינה מכחישה עובדה זאת (ראו לעיל התייחסותנו לתאריך משלוח מכתבו של סגן נציב השירות).
  2. המדינה, בניגוד לעמדה שהיא מציגה בהליכים שמנהל המערער, **לא התנהלה כאילו חוק הגימלאות חל על המערער. לא רק שהמדינה לא טרחה להבהיר לו מפורשות שאל לו להמתין לתשובה ושעליו להגיש ערעור גימלה תוך 60 ימים מהמועד בו נמסר לו מה גובה הגימלה, אלא** **אדרבא: המדינה חזרה שוב ושוב על הצורך להמתין לתוצאות בדיקת טענות המערער**.(ר' למשל אימייל מסגן הנציב בדף 37 של המסמכים שצורפו)

חזקה על המדינה **שהיתה מבהירה למערער שפניותיו אינן מעכבות את מירוץ הזמן להגשת ערעור תוך 60 ימים** (לשיטתה של המדינה, כמובן).

האמת היא שהמדינה נהגה בדרך הפוכה: **כפי שגם נכתב במפורש בסימוכין ובפתיח של מכתב המערער מ8.1.2013** (עם העתק לממונה), **למערער נאמר מפורשות גם ע"י הממונה ובעקבותיה גם ע"י סגן נציב שרות המדינה שהוא לא נדרש להגיש ערעור גמלה ועליו לפנות לנציבות שירות המדינה ולא לבית הדין על מנת למצות את ההליכים מולה**.

* 1. כמו כן דומה כי עמדת המדינה דווקא מחזקת את טענת המערער כי יש לראות את כל העניינים הקשורים להליכים שהוא מנהל, לרבות הפסקת העסקתו ללא שימוע באמצע תקופת החוזה, **כמכלול אחד שלא ניתן להפריד בין חלקיו,** ואשר אינו כפוף למועד הקבוע בחוק הגימלאות.

ודוק – העילה להגשת התביעות כולן לא השתכללה לפני **שכל** רכיבי התביעה היו ידועים למערער, דהיינו מסמכי אישור הגימלאות שקיבל בסוף דצמבר 2012 ובפרט סכומי הגימלא **אותם גילה לראשונה בחודש** ינואר 2013, כשקיבל את תלוש הגימלא הראשון. לשם הדוגמא נציין כי **לו היה מגיש המערער תביעה בגין הפרת החוזה, חובתו היה לקזז את הגימלה שהוא מקבל בפועל מהסכומים שהוא תובע כשכר, וכל עוד נתון זה לא היה ברשותו, הוא לא יכול היה לקזזו**.

* 1. ממילא הדרישה שמעלה המדינה דה-פקטו כי המערער ינהל שלושה הליכים נפרדים, במועדים שונים, על כל אחת מההפרות בחוזה אחד, היא בלתי סבירה, ואפילו בלתי אנושית.

1. לעניין הבקשה של המערער לצירוף מסמכים, בקשה התלויה ועומדת –
   1. לא ברורה עמדת המדינה לפיה לא נדרשה תגובתה. החלטתו המפורשת של בית הדין הנכבד היתה כי הבקשה תידון במסגרת הדיון שהתקיים בפני בית הדין. העובדה שהמדינה בחרה שלא להתייחס לבקשה דווקא משחקת לרעתה, שכן משמעות שתיקתה היא קבלת הבקשה.
   2. עוד יצוין כי לא ברורה עמדתה של המדינה גם לגופו של עניין – שהרי מדובר בהתכתבות המוכרת לה, הנמצאת ברשותה ואינה שנויה במחלוקת.
   3. נראה כי המדינה חוששת כי אם תיחשף ההתכתבות תישמט הקרקע מתחת לטענתה כי המערער קיבל תשובות ענייניות על פניותיו, זאת כאשר בפועל ניתנו למערער תשובות חלקיות בלבד, שחלקן לא ענה ישירות על שאלותיו ובקשותיו, אם בכלל.
   4. ממילא **יש בהתכתבויות אלה לחזק את טענתו כי בכל המגעים הרבים שניהל מול המדינה לא טען גורם זה או אחר כי עליו להפסיק את המגעים ולהגיש ערעור תוך 60 ימים או בכלל**.
2. הערה נוספת בעניין תחולת חוק הגימלאות –
   1. בטרם נסיים נחזור ונדגיש כי לא רק שהמדינה התנהלה בפועל כאילו המערער אינו נדרש להגיש ערעור תוך 60 ימים, אלא שגם החוזה קבע זאת במפורש, וממילא גימלתו חושבה בהתאם להוראות החוזה ולא בהתאם להוראות חוק הגימלאות.
   2. הפרשנות לפיה עובד צריך להבין, בין השיטין וברמיזא, כי הוראה הקובעת שחוק הגימלאות אינו חל על המערער אינה רלבנטית למועד הגשת הערעור, היא בלתי סבירה. העובד הסביר אינו מסוגל ואינו נדרש להבין פלפולים משפטיים הנדרשים כדי להחיל את המועד הקובע להגשת ערעור, בניגוד להוראה הכללית.
   3. פרשנות של הסכם שניסחה המדינה חייבת להיות כזאת שמתאימה עצמה לשפתו והגיונו של העובד, ואם יש ספק, הרי שיש לפרשו לטובת העובד ולא לטובת המדינה – שברשותה אמצעים בלתי מוגבלים לניסוח החוזים וכוח מוחלט בקביעת לשון החוזה מול העובדים.
3. בהתאם, המערער עומד על כל טענותיו בערעור, ולרבות בבקשה לצירוף מסמכים.

**ירושלים, היום, 19 בינואר 2021.**

\_\_\_\_\_\_\_\_\_\_\_\_\_\_\_\_\_ אופיר טל, עו"ד

טל, קדרי, שמיר ושות' עורכי דין

ב"כ המערער